अमेरिकी पत्रिका ‘फोर्ब्स’ ने गत मार्च में लिखा कि गूगल के दोनों में से हर सहसंस्थापक के पास 19 अरब डॉलर के बराबर संपत्ति संचित हो गई है, लेकिन दोनों शान-शौकत से दूर सादी जिंदगी बिताते हैं, जींस और टी-शर्ट पहनते हैं, टोयोटा की छोटी कार प्रीयुस चलाते हैं और केवल 1 डॉलर का प्रतीकात्मक मासिक वेतन लेते हैं। गूगल के दोनों सहसंस्थापक चाहे जितनी सादगी से कॉलेज के नौजवानों जैसा जीवन बिताते हों, एक कंपनी के रूप में गूगल बेहद शक्तिशाली है। गूगल की सफलता इंटरनेट को नए मायने देने का दूसरा नाम है। गूगल न होता तो शायद आज इंटरनेट हमारे सामने वर्तमान स्वरूप में नहीं होता। यह गूगल ही था, जिसने सबसे पहले इसे बहुभाषी बनाया और इस रास्ते में जितनी रुकावटें थीं उन्हें दूर किया। सर्च इंजनों में यूनिकोड का सबसे पहले प्रयोग गूगल ने ही किया, जिसके कारण वह वेब दुनिया की अधिकांश भाषाओं का माध्यम बन गया।